钦定古今图书集成/明伦汇编/交谊典/第046卷 > 朱子语类 > 《与吕通判竹屿书》前人
## 钦定古今图书集成/明伦汇编/交谊典/第046卷 > 朱子语类 > 《与吕通判竹屿书》前人

执事佐郡六年，清苦直方之节，众共知之，而山人之
知之也独深。执事亦谓山人臭味之相同也，日夕所
以拳拳于山人者，亦深且厚。今执事行有日矣，山人
非仁人也，不能赠执事以言。山人贫也，不能赠执事
以财，而缱绻之情，不能自已。聊具鹿靴一双，奉将别
意。靴者，履也。《易》不云乎：“素履之往，独行愿也。”伏望执
事谨其素履，独行所愿，不以夷险二其心，不以终始
渝其度，用于世则为羔羊素丝之风，不用于世则励
蔬食饮水之志。履道坦坦，为天地间一完人。此其所
得，较之坏名毁节以苟一时之富贵者，虽在卿相，知
执事必不以彼易此矣。山人敢以致爱助之意。